Cantata BWV 43
GOTT FÄHRET AUF MIT JAUCHZEN
Festo Ascensionis Christi
Estrenada: 30 de maig de 1726
Text: Anònim, basat en el Psalm 47 i l'Ev. de St. Mateu

Prima Parte
1. COR
Déu s'eleva entre ovacions, 
El Senyor amb ressò de Trompetes.
Canteu al Senyor, canteu!
Canteu nostre Rei, canteu!
***
2. RECITATIU (Tenor)
Amb magnificència vol l'Altíssim
Celebrar la seva victòria,
Ell mateix ha capturat la captivitat.
Qui és que l'aclama?
Qui bufa les trompetes?
Qui és que l'acompanya
Sinó la Host Divina
Que canta a tota veu
La Grandesa, Santedat i Lloança,
L'Imperi, la Força i el Poder
Del seu gloriós Nom
I l'honora amb un etern Al·leluia? 
***
3. ÀRIA (Tenor)
Milers i milers acompanyen el seu Carruatge
Per tal de dir cantant al Rei de Reis
Que Ell ha doblegat el Cel i la Terra
I a Ell es sotmet tot allò que ha conquerit.
***
4. RECITATIU (Soprano)
El Senyor, desprès de parlar-los
Fou elevat al Cel
I ara s'asseu a la Dreta de Déu.
***
5. ÀRIA (Soprano)
Així és que el meu Senyor Jesús
Havent realitzat la seva obra de Salvació
Reprèn el camí de tornada
Cap aquell que el va enviar.
Ha canviat el curs del Món!
Oh Cels, obriu-vos doncs
I rebeu-lo novament.
***
Seconda Parte
6. RECITATIU (Baix)
Arriba l'Heroi d'Herois,
Príncep i terror de Satanàs!
Ell ha matat la mort,
Ha esborrat la taca del Pecat
I ha exterminat la Host Enemiga.
Correu, Forces, i enaltiu el Vencedor!
***
7. ÀRIA (Baix)
Ell, Ell tot sol
Ha trepitjat el raïm
Amb dolor, laments i penes
Per salvar els perduts
I poder pagar el seu deute.
Vosaltres, Trones, compadiu-lo
I cenyiu-li la Corona!
***
8. RECITATIU (Alt)
El Pare Celestial
Li reserva un Reialme Etern.
Ja s'acosta el moment
Que cenyirà la Corona
Amb tants afanys guanyada.
Aquí sóc jo, en el camí
I el contemplo amb alegria.
***
9. ÀRIA (Alt)
Dins el meu Esperit, jo ja el veig
Assegut a la dreta de Déu
Des d'on fustiga els enemics
Per salvar els seus Servents
De desgràcies, carestia i infàmies.
Aquí sóc jo, en el camí
I el miro amb devoció.
***
10. RECITATIU (Soprano)
Ell vol que, a prop seu,
Construeixi la meva llar,
Per tal que, eternament,
Jo romangui al seu costat,
Lliure de penes i patiments.
Aquí sóc jo, en el camí
I li prego amb fervor:
***
11. CORAL
Oh, Príncep de la Vida, Senyor Jesucrist,
Tu que has pogut entrar
Al Cel, on hi és ton Pare
I la Comunitat dels Justos:
Com celebrar en justa mesura
La teva Gloriosa Victòria
Guanyada en horrible batalla,
I com honorar-te com et mereixes?
Crida'ns cap a Tu, i correrem!
Dóna'ns les ales de la Fe!
Ajuda'ns a fugir lluny d'aquí,
A les muntanyes d'Israel.
Déu meu, quan podré marxar
Cap on seré eternament feliç?
Quan serè al teu davant
Per a poder veure't la cara?
Traduïda per Josep-Miquel Serra.
CataBach.com
La pàgina en català de JS Bach